# Idén is lesz alkotói pályázat

Az előző évek hagyományait követve az Országos Tűzmegelőzési Bizottság 2023-ban immáron tízedik alkalommal hirdeti meg az alkotói pályázatot iskolások részére.

Az Országos Tűzmegelőzési Bizottság idén olyan alkotásokat vár, amelyeken keresztül az az iskolások megmutatják, hogy a „Füstérzékelő életet menthet”. A diákok három korcsoportban (6-10, 11-14, 15-18 éves kor között) pályázhatnak, szabadkézi rajzot, egyéb kézműves alkotást küldhetnek be, vagy filmet forgathatnak.

A pályaműveket április 21-ig lehet benyújtani postai úton vagy e-mailen, előzetes egyeztetés után személyesen, a korcsoport és kategória megjelöléssel a fővárosi/vármegyei katasztrófavédelmi igazgatóság részére.

Az országos pályázat fővédnöke **dr. Góra Zoltán** tű. altábornagy, a BM Országos Katasztrófavédelmi Főigazgatóság főigazgatója, az Országos Tűzmegelőzési Bizottság elnöke. Az országos bírálóbizottság elnöke **Fülep Zoltán** tű. ezredes, országos tűzoltósági főfelügyelő.
A területi versenyen első helyezést elért alkotások részt vesznek az országos versenyen is, amelynek díjait 2023. júniusában Budapesten adják át. Az országos verseny győztesei értékes díjakat kapnak, és különdíjak is kiosztásra kerülnek. Az az iskola, ahonnan országosan a legtöbb pályázatot nyújtják be, elnyeri a „Legkreatívabb iskola 2023” címet, amely együtt jár a tűzoltóság egyszeri, az intézményben tartandó bemutatójával (füstsátor, tálcatűzoltás, olajtűzoltás, roncsvágás) és tűzvédelmi oktatás megtartásával.